|  |
| --- |
| *Kolegij: Zadar u srednjem vijeku; mentor: Tomislav Popić, dr.sc.* |
| (Nad)biskupija, crkve i samostani: crkvene ustanove u životu grada Zadra |
| *Leona Slatković Harčević* |

|  |
| --- |
| Zagreb, 2013. |

**SADRŽAJ**

1. **Uvod.............................................................**...................................................2
2. **Uzdizanje zadarske biskupije na metropoliju**.................................................2
3. **Najvažniji zadarski gradski samostani**...........................................................6

3.1 samostan svetog Krševana..........................................................................7

3. 2 samostan svete Marije................................................................................9

3.3 samostan svetoga Frane.............................................................................13

3.4 samostan svetog Dominika........................................................................15

1. **Ostali značajniji sakralni objekti u Zadru**.....................................................15
2. **Zaključak**........................................................................................................16
3. **Bibliografija**....................................................................................................18

**1. Uvod**

Tema moga rada je crkvene ustanove u životu grada Zadra. Cilj mi je prikazati važnije crkve i samostane koji su se stopili sa srednjovjekovnim gradom i sve političke i društvene prilike toga doba.

Rad ću započeti objašnjenjem okolnosti koje su dovele do uzdizanja zadarske biskupije na rang metropolije, tko su glavni sudionici ovoga čina i kako je to utjecalo na stanovništvo. Nakon toga, usredotočiti ću pažnju na pojedine gradske samostane i crkve koji su igrali važnu ulogu u političkom i društvenom životu grada. Posebno ću se fokusirati na benediktinske samostane svetoga Krševana i svete Marije, s obzirom da su oni prvi samostani na zadarskom području.

Nakon ovoga pregleda, spomenuti ću ostale značajnije sakralne objekte u Zadru koji su u srednjem vijeku također odigrali svoju ulogu, a i danas su održali svoj izvorni izgled.

U zaključku planiram iznijeti svoje mišljenje o razvoju zadarske biskupije, odnosno metropolije, te povezati to sa današnjom ulogom Zadra.

**2. Uzdizanje zadarske biskupije na metropoliju**

Grad Zadar u srednjem vijeku zauzima veoma važnu poziciju i to ne samo u teritorijalnom smislu, već i u duhovnoj sferi. Ono što Zadar razlikuje od ostalih gradova je to što on u srednji vijek ulazi sa vlastitim agerom. Ovaj ager je jedna od predispozicija kojima stječe svoju poziciju na Jadranu, a to se ističe osnivanjem crkvenih administrativnih područja. Ta područja, odnosno biskupije, nastaju radije bolje komunikacije sa vjernicima, te lakšeg vođenja crkvenih poslova. O postojanju zadarske biskupije u ranom srednjem vijeku nam govore sinodi koji su održani 530. i 533. godine u Splitu[[1]](#footnote-1). Tako se sinod 530. godine saziva radi uređenja tadašnjeg crkvenog ustroja. Akti ova dva provincijska sinoda sačuvana su u preradi Kronike splitskog arhiđakona Tome. Iz tih prepiski saznajemo kako je sinod sazvao salonitanski nadbiskup Honorije II., te da na njemu sudjeluju dva biskupa iz Panonije, te deset biskupa i prezbitera dalmatinskih gradova. Među njima se navodi i Andrija kao ''biskup Jadertinske crkve''[[2]](#footnote-2). Sudionici sinoda 530. godine složili su se sa prijedlozima koje je iznio Honorije II., a među njima je bila i točka 2. koja je naložila svim biskupima da za bilo koju vrstu ugovora moraju dobiti odobrenje splitskog metropolita. Točka 3. zabranjuje daljnje darivanje i prodaju crkvene imovine. Ove dvije točke su nam od posebne važnosti u kontekstu zadarske biskupije, jer u njima možemo uvidjeti kako je zadarska biskupija u VI. stoljeću bila podčinjena splitskoj metropoliji po pitanju nekih odnosa, te kako se tim sinodom ograničilo raspolaganje nekretnina. Zahvaljujući trećoj točki, Zadar će kroz srednji vijek nakupiti popriličan broj zemljišnih posjeda i nekretnina, te će ga to učiniti snažnim i bogatim crkvenim središtem.

Tokom IX. stoljeća zabilježeni su intenzivni kontakti franačkih misionara sa Zadrom. Raukar pretpostavlja kako su uz Nin (i novoosnovanu Ninsku biskupiju), Franci posjećivali i Zadar prilikom svojih misionarskih djelatnosti. O ulozi Zadra nam govori i pretpostavka o čestim komunikacijskim odnosima akvilejskih patrijarha i dalmatinskih crkvenjaka, pa tako i zadarskih svećenika. Pretpostavlja se da su ti komunikacijski kanali doveli do osnivanja crkve Svetoga Krševana.

Zanimljivo je spomenuti i razliku između Splita i Zadra, a ta razlika igra veliku ulogu i sumnjičavost oko okolnosti uzdizanja zadarske biskupije. Raukar navodi kako je Zadar bio središte u svim poslovima, osim u onim crkvenim. Split je počivao na salonitanskim korijenima, te su tamo održani i splitski sabori (925., 928.).[[3]](#footnote-3) Ovakav odnos nikada nije djelovao nešto ozbiljno na društveni život Zadra koji je cvao, no splitski puk se ipak zabrinuo prilikom uzdizanja zadarske biskupije na viši stupanj crkvene hijerarhije, jer im je time poljuljana jedina posebnost koju su sadržavali kao grad. Stoga neke spise Tome arhiđakona ne možemo uzimati zdravo za gotovo, jer je tu ipak umještana i doza subjektivnosti i ljubomore.

Zbog sukoba Focija, carigradskog patrijarha i pape Nikole I., crkva u Hrvatskoj se vezala uz Rim, dok je dalmatinsko svećeništvo pristalo uz Carigrad. Zadar tako staje na Focijevu stranu. Kolebanja zadarskih biskupa oko zauzimanja strana traje sve do spomenutih splitskih sabora 925. i 928. godine za vrijeme kralja Tomislava. Kada je formalno ukinuta ninska biskupija, stvara se prostor za veći razvitak zadarskog područja. Na spomenutim saborima se spominje i prisustvo zadarskog biskupa Formina, koji je bio jedan od tri pretendenta za poziciju splitskog nadbiskupa[[4]](#footnote-4), što nam govori da na Jadranu Split i dalje ima vodeću ulogu. Prekidom Focijeve shizme, dalmatinsko svećenstvo se vraća pod papinsko okrilje.

U kontekstu zadane teme važno je spomenuti i 1105. godinu. Tri godine nakon što je okrunjen za ugarsko-hrvatskog kralja, Koloman dolazi pred Zadar gdje ga je zajednica saslušala i odlučila ga pustiti u grad. Koloman odlučuje predstojnici samostana svete Marije financirati dizanje spomenika, zvonika, na kojemu je obilježena godina ulaska. Zašto baš zvonik uz samostan i crkvu svete Marije? Primarni razlog bio je tradicionalna veza između samostana i dinastije Trpimirović, stoga je to simboličan akt povezivanja sa izumrlom hrvatskom dinastijom.

Ovaj kratki pregled povijesti Zadra služi nam za bolje razumijevanje uvjeta pod kojima je došlo do uzdizanja na nadbiskupiju i metropoliju. Kao što možemo primjetiti, Zadar je konstantno bio pod dinamičnom izmjenom vladara, te je prečesto bio izoliran iz dalmatinske podloge. Mlečani su ga željeli jer je Zadar činio jednu od polaznih točaka za osvajanje istočnog Mediterana. Hrvatski kraljevi su sezali prema Zadrom kao prema sredstvu za ujedinjenje Hrvatske sa Dalmacijom. Ove političke borbe su znatno utjecale na crkveni ustroj, jer svaki novi politički sustav ili vladar su sa sobom potezali svoj crkveni ustroj, svjetonazor i čelne ljude. Usprkos svemu, Zadar je uspio zadržati svoje slobode, pa ih čak i proširiti.

17. listopada 1154. godine, papa Anastazije IV. izdaje bulu ''Licet universalis Ecclesiae Pastor''. Tim dekretom zadarska biskupija izdvojena je iz splitske metropolije i uzvišena na nadbiskupiju i metropoliju.[[5]](#footnote-5) Osim odvajanja od Splita, papa podređuje Zadru i nekoliko sufraganskih biskupija: Osor, Krk, Rab i Hvar.[[6]](#footnote-6) Anastazije IV. donio je ovakvu odluku da osigura vjernicima koji su ostali u područjima izvan ugarske vlasti pristup i povlastice crkve. Prvi zadarski nadbiskup i metropolit Lampridije se zalagao sa izdvajanje Zadra iz splitskog kruga i prije nego je došlo do toga, tako da je dobio titulu nadbiskupa i prije svečanog proglašenja i službenog odcjepljenja. S obzirom da su Mlečani (pod vodstvom Henrika Dandola) vidjeli ambicioznost Lampridija, nametnuli su mu svoju politiku.

Već slijedeće godine papa Hadrijan IV podređuje zadarsku nadbiskupiju jurisdikciji Gradeškog patrijarha.[[7]](#footnote-7)

Nije dovoljno spomenuti ove događaje, nego je potrebno i razmisliti o razlozima i potencijalnim planovima koji su doveli do ovakvog novog stanja stvari. Ove moguće motive su raspravljali mnogi povjesničari, no radi što kraće i razumljivije sinteze ove teme, zadržat ću se na onim povjesničarima koje je spomenuo Ivan Majnarić.

Šišić u knjizi ''Zadar i Venecija od godine 1159. do 1247.'' izlaže tezu kako papa Anastazije Zadar uzdiže na rang nadbiskupije potaknut nagovaranjima mletačkog dužda Domenica Morosinija. S obzirom da se u srednjem vijeku politička i crkvena vlast veoma često podudaraju, tako je bilo i u ovom slučaju. 1154. godine, obrazlaže Šišić, zadarsko područje se nalazi izvan političke vlasti ugarsko-hrvatskog kralja. S obzirom da je splitska metropolija pod vlašću kralja, mletački dužd i papa ne žele da Zadar, grad koji je od već prije spomenute iznimne važnosti, tako bude jurisdikcijski podređena Splitu. Morosini navodno tu ne staje, već potiče tadašnjeg gradeškog patrijarha, Henrika Dandola, da izmanipulira papu i zatraži jurisdikcijsko podvrgavanje Zadra svojem području. Šišićevo mišljenje se podudara sa Farlatijevim (Illyricum sacrum, Venetiis, 1775.), a usvajaju ga i Nada Klaić te Petricioli u svojoj knjizi Kršćanski Zadar.

Steindorff iznosi teoriju kako je sami čin uzdizanja papin zakašnjeli odgovor na teritorijalnu podjelu Dalmacije koja je pod Mlečanima, s kojom su se izjednačile političke i crkvene granice.[[8]](#footnote-8) 1132. godine, papa Inocent II. dao je nadležnost nad 16 biskupija akvilejskom patrijarhu, te mu potvrdio titulu metropolita. Tako je gradeški patrijarh ostao oštećen, te izgubio biskupije u Istri. S ovakvim stanjem stvari, vjerojatno se radilo o kompenzaciji štete. Što se tiče samoga pripajanja gradeškom patrijarhu, Steindorff iznosi nekoliko mogućnosti. Tako postoji mogućnost kako je u pitanju opravdanje crkveno-pravne utemeljenosti zadarske metropolije, s obzirom da je po crkvenoj hijerarhiji patrijarh nadređen metropolitu. Ovakav postupak bi dobio legitimno opravdanje zadarske nove titule. Ako se nije radilo o tome, motiv je mogao biti i pokušaj povezivanja s Mlečanima, jer u to vrijeme Kurija se priprema za sukob sa Sicilskim Kraljevstvom, a pomoć Venecije bi zasigurno bilo od velike pomoći.

U tadašnjim okolnostima, ova odluka se nije ticala samo pojedinca, već Majnarić ističe kako je to zasigurno bila odluka cjelokupnog kolegija kardinala koji su predstavljali vrhovno vijeće pape, te glavno pomoćno tijelo koje je upravljalo Crkvom. Tako je moguća i teorija koju iznosi Margetić nakon analize same bule pape Anastazija, po kojoj je papa podredio zadarsku metropoliju izravno sebi te priznao Zadru političku samostalnost i izjednačio zadarske slobode s onima na Krku, Rabu, Osoru i Hvaru. Tako je možda tada najavio podređivanje Zadra gradeškom patrijarhu, te tako pravno priznao mletačku vlast nad Zadrom.[[9]](#footnote-9) To bi objasnilo i niz pobuna koje su zadesile Zadar nakon samog čina pripajanja.

S obzirom kako ni zadarskom nadbiskupu, a ni gradskom knezu, nije odgovarala situacija u kojoj Mlečani drže sve konce u rukama, odlučno su se pobunili protiv ovih bula. 1155. godine održala se prva pobuna pod vodstvom zadarskog nadbiskupa Lampridija, a pridružio im se i ugarsko-hrvatski kralj Gejza II. Nakon prvnotnih uspjeha, mletačka mornarica je ipak uspjela odnijeti prevagu u ovoj bitci. Mlečani su za mir tražili mnoge zahtjeve, među kojima je bio i onaj da nadbiskup Zadra položi prisegu na vjernost Veneciji i gradeškom patrijarhu. Godine 1164. dogodila se nova gradska buna, ponovno predvođena nadbiskupom Lampridijem. Pobuna je uspješno završila, te je gradski knez protjeran iz grada, no već slijedeće godine Venecija ponovno zauzima Zadar, te podvrgava Senj i Krbavu direktno papi.[[10]](#footnote-10)

Treća, i posljednja, pobuna dogodila se 1168. godine. Dominik Maurocen, gradski knez, po treći put protjeran je iz Zadra. Ovoj pobuni je pomogla ugarsko-hrvatska vojska. Venecija nije uspjela zauzeti Zadar sve do 1170. godine kada nisu birali sredstva za osvajanje grada. Sa sobom u Veneciju su odveli 200 zadarskih plemića i postavili teške uvjete za njihov povratak.[[11]](#footnote-11) Nadbiskup Lampridije trebao je priznati prava gradiškog patrijarha, a grad Zadar je trebao srušiti svoje zidine. Tako je Zadar porušio svoje utvrde, što ga je izložilo mogućim pljačkama. 1180./1. godine Zadar se napokon oslobodio Mlečana i stao na stranu kralja Bele III. Zbog napetih odnosa sa papinskom stolicom, svi biskupi iza Lampridija nisu službeno bili potvrđeni kao nadbiskupi, već su bili izabrani od strane zadarskog klera i Stolnog kaptola. Isto tako, svi ti nadbiskupi su uporno ignorirali gradeškog patrijarha, a i sva papinska pisma. Zadrani su se tako odlučili nositi sa nastalim okolnostima, jer je svaka buna bila uzaludna.[[12]](#footnote-12)

**3. Najvažniji zadarski gradski samostani**

Samostani (klostri, manasteri) nastaju tokom IV. stoljeća u Egiptu. Njihova uloga je objediniti ljude u molitvi i širiti ideologiju kršćanstva unutar sebe, te se tako duhovno uzdići. Prvi kršćanski samostani organizirani su od strane pustinjaka, tako da se kao prvi osnivači navode sveti Pahomije i sveti Antun Pustinjak. Kao prvi zabilježeni samostan u Europi navodi se onaj u Monte Cassinu u Italiji, osnovan oko 525. godine. Njegov osnivač, sveti Benedikt (480.-543.), utvrdio je prva pravila kako se treba ponašati unutar same građevine. Benediktinci po tome postaju prvi red koji ulazi u rani srednji vijek sa organiziranom zajednicom. U 13. stoljeću nastaju prosjački redovi svetoga Franje i svetoga Dominika. Sveti Franjo (1181.-1226.), podrijetlom iz Asiza, fokusirao je svoju pažnju na siromašnije građane. Sveti Dominik (1171.-1221.) iz Caleruege, Franjin suvremenik, također je svoju pažnju svrgnuo na one siromašnijeg imovinskog statusa. Zbog ovakvih razloga, redovi franjevaca i dominikanaca su se veoma brzo proširili cijelom Europom, pa tako i na hrvatske krajeve. Usporedno s franjevcima nastaje i red klarisa – sveta Klara (1194.-1253.) odrasla je sa Franjom, tako da ju je on inspirirao na povlačenje u samostan.

Što se tiče samog područja grada Zadra, on bilježi bogat samostanski život. Koncept samostana je veoma bitan u proučavanju razvijanja kršćanstva, jer se on isprepliće i sa društvom koje živi u Zadru. Osnivani kao mogućnost uspostave ravnoteže snaga prema osiljenim velikašima, oni su predvodnici obnove crkvenog živora. Samostani su često od svojih građana dobivali darove u obliku zemljišta, plodova i novčanih podavanja. Također, samostani su veoma često zapošljavali ljude za potrebe radova na zemljištu, iznajmljivali ista, te pomagali šire stanovništvo. Pažnju ću usredotočiti na četiri samostana: muški benediktinski samostan svetoga Krševana, ženski benediktinski samostan svete Marije, muški franjevački samostan svetoga Frane i muški dominikanski samostan svetoga Dominika, te pridružiti im matične crkve.

**3.1 Samostan svetoga Krševana**

Prve benediktinske zajednice na hrvatskom tlu svoju crkvu i samostan dižu na području Rižinica, što nam potvrđuje i isprava kneza Trpimira iz 852. godine. Podaci nam također govore da je Trpimir na svojem dvoru ugostio benediktinca Gottschalka. Knez Branimir također ima doticaja sa benediktincima. Samostan svetoga Krševana prva je zajednica direktno povezana sa benediktinskom zajednicom u Monte Cassinu. U spisima koji se odnose na hrvatsko tlo, samostan svetoga Krševana se spominje nekoliko puta: 918. godine u oporuci priora Andrije, 995. godine o ispravi koja dozvoljava pravo ribarenja, 1056. u kontekstu čudesnog pronalaska Krševanovog tijela u crkvi pod oltarom, te 1065. godine u Krešimirovoj darovnici kojom daruje otok Maun samostanu. Prvi sačuvani pisani izvori o benediktincima u Zadru datiraju iz 918. i 986. godine. Oporuka iz 918. godine zapravo je najstariji dokument u kojem se spominje samostan svetoga Krševana.[[13]](#footnote-13)

Isprava iz 986. godine nudi više informacija o samom osnivanju, ustroju i društvenom utjecaju samostana. Crkva svetoga Krševana, koja je podignuta na mjestu rimskog emporija, te nastaje na temeljima crkvice i samostana svetoga Antuna[[14]](#footnote-14), predana je 986. godine benediktincima, pa tako možemo zaključiti kako crkva do tada nije bila u posjedu benediktinaca, već je ona bila zadužbina uglednih i bogatih zadarskih priora[[15]](#footnote-15). Primopredajom crkve samostanu, započela je i obnova samostana. Na čelu samostana tada je bio Madije (Zadranin) koji je došao čak iz benediktinske matice - Monte Cassina. U ispravi se spominju dva samostana. Spominjanje prvog samostana se temelji na pozivanju na tradiciju. Navodi se da je postojao na mjestu gdje se uzdignula crkvom i ''zbog nemara ugasnu''. Drugi samostan se nalazio na sjevernoj strani same crkve, te se taj dio spaja sa crkvom. Ovaj samostan se naziva ''antiqua claustra[[16]](#footnote-16)''. U tom starom samostanu je navodno bilo tijelo svetog Krševana. Što se tiče postojanja ova dva samostana, Mustać smatra kako je neprihvatljiva činjenica da je crkva smještena izvan staroga samostana, jer naredbe svetog Benedikta takvo nešto brane – benediktinci su se strogo ravnali po njegovim pravilima, pa su tako sve njihove građevine bile uređene tako da je unutar samostana smješteno sve što je monasima potrebno, da se spriječi nepotrebna skitnja po gradu i okolici. Stari samostan je imao otvoreni tip gradnje, te je imao snažnu komunikaciju s gradom. Ono što je značajno kod ovog samostana je povezanost opata sa hrvatskim ranosrednjovjekovnim vladarima. Opat Madije pripada zadarskoj bogatoj obitelji Madijevaca, a Jelena (žena hrvatskog kralja Mihajla Krešimira II.) je potjecala iz ove obitelji. Arhiv samostana je ured koji je najviše uzdigao i osigurao ovaj samostan, sve do njegovog ukinuća 1807. godine od strane francuske vlade generala Vicka Dandola. Arhiv je pohranjivao zbirke pergamenata, kartulara, kodeksa i ugovora koji su imali važnost za ekonomski život što samostana, što građanstva i vladara. Tokom 13. stoljeća, Arhiv uživa veliku popularnost, te se bogati darovnicama, no to cvjetanje ne vrijedi za cijeli samostan. Papa Grgur IX. žali se zadarskom nadbiskupu kako je popustila stega u samostanu. Ova žalba nije bila izoliran slučaj, već je tijekom 13. stoljeća zabilježen pad monaške discipline u više samostana.[[17]](#footnote-17) Za vrijeme rata s Venecijom, monasi su zauzeli čvrsti antimletački stav i stali su na stranu ugarsko-hrvatskog kralja. Zauzvrat, kralj im je podario osobni protektorat. U samostanu je krštena kći Karla Dračkog, hercega Hrvatske i Dalmacije koji je svojevremeno stolovao u Zadru, a privremeno je sahranjena i Elizabeta, udovica kralja Ludovika I.. Anžuvinska kuća je počasti odavala sve do 1409. godine, kada Zadar dospjeva u ruke Venecije, no i tada je Arhiv bio aktivan i zaštićen. Bianchi navodi nalaze posmrtnih ostataka 13 biskupa, 10 banova, mnogih opata, nekoliko upravitelja Zadra i slavnih ratnika.[[18]](#footnote-18)

Isprava o ribarenju iz 995. godine sadrži dokaz o ustupanju samostanu svetoga Krševana pravo na četvrtinu ulovljene ribe oko otoka Molata i u Telaščici od strane zadarskih plemića. Ovakvi darovanja samostanu nisu bili usamljeni činovi, no na to se želim usredotočiti kasnije u ovome radu.

Već spomenuti Madije Zadranin bio je monah. S ciljem povezivanja ovoga samostana sa zadanom temom, važno je napomenuti kako je monaštvo u ranom srednjem vijeku bilo aktivno angažirano na polju socijalne pomoći, što je uključivalo i prehranjivanje staraca, odjevanje slijepih i hromih osoba, te djeljenje milostinje u obliku hrane, odjeće i novaca. Monasi su tako posjedovali širok spektar osobina i zanimanja u sebi kojima su pomagali građanstvo. Obrazovanost je u monaškim krugovima bila visoka, pa su obnašali dužnosti ljekara i doktora, te su imali vrtove sa ljekovitim biljem.[[19]](#footnote-19) Građanstvo im se rado obraćalo u povjerenju sa svojim problemima. Osim ovih djelatnosti, monasi su se iscrpno bavili sa poučavanjem i prepisivanjem dokumenata. Zahvaljujući monasima, samostan svetoga Krševana je stasao u samostan sa najboljom knjižnicom u Zadru i širem zadarskom području. Osim toga, u skriptoriju samostana je nastalo i jedno evanđelje u 11. stoljeću, koje ima visoku kulturno-umjetničku vrijednost.[[20]](#footnote-20) Osim toga, crkva svetoga Krševana je stasala u najugledniju i najdugovječniju opatiju u Hrvatskoj.

**3.2 Samostan svete Marije**

Osnivanje samostana svete Marije uslijedilo je nakon osnivanja samostana svetog Krševana, a upravo je potonji samostan najviše pomogao u realizaciji ove ideje. Za samostan svetoga Krševana utvrđeno je da je postojao već 918. godine, no napušten je, da bi se opet obnovio 986. godine. Upitno je nije li za vrijeme osnivanja muškog benediktinskog samostana bila istovremena potreba i za ženskim, kako je to tada bio običaj u gradovima zapadne Europe. Sama godina osnivanja samostana svete Marije bila je sporna među historiografima. Valerij Ponte, u svojem djelu *Rerum exxlesiasticarum commentarium*, prvi je objavio fundacijsku ispravu opatice Čike i zaključio na temelju toga da je godina osnivanja 1066. Daniele Farlati spomenuo je osnivanje samostana na dva mjesta: u prvom je zaključio kako je kralj Petar Krešimir IV. osnovao samostan, a na čelo samostana postavio svoju sestru, opaticu Čiku. Na drugom mjestu spominje fundacijsku ispravu Čike, te nju proglašava osnivačicom samostana[[21]](#footnote-21).

Pred osnivanje samostana svete Marije, opat samostana svetog Krševana daje Čiki crkvicu svete Marije oko kojeg ona obnavlja spomenuti samostan. Oni koji su prije imali pravu na tu crkvu odrekli su ga se – naime, izvršena je promjena pokore građana, te je tako crkva dospjela u religijsku baštinu. Benediktinske crkve imaju ulogu dvorskih kapela, a to znači da su bili jedinstveni rasadnici kulture i umjetnosti.[[22]](#footnote-22)

U 19. stoljeću, Carlo Federico Bianchi piše kako je opat svetog Krševana, Petar, darovao crkvicu Santa Maria Minor, Čika je 1066. obnovila samostan jer je tamo prije postojao stariji ženski benediktinski samostan. Dakle, on naglašava da je Čika izvršila samo obnovu i proširenje posjeda zemlje samoga samostana. Ove teze zasniva na temelju natpisa koje spominje i Šimun Ljubavac, bliski suradnik Ivana Lučića.[[23]](#footnote-23) Ostojić nadodaje kako je 1066. godine Petar Krešimir IV. za Božić u Šibeniku podijelio vječni mir i kraljevsku slobodu ovom samostanu, a 1091. samostan je dobio gradsku slobodu, odnosno oprost od nameta.[[24]](#footnote-24)

Franjo Rački izlaže ukratko i životopis Čike. Čika u samostan ulazi nakon smrti muža Andrije Papina, a bila je kći Dujma i Većenege (Vekenege), te unuka priora Madija. Što se tiče povezanosti sa kraljom Petrom Krešimirom IV., Rački imenicu sestra stavlja pod navodnike. Tadija Smičiklad se slaže sa navodima Račkog. Viktor Novak ističe kako su među povjesničarima postojale sumnje da je Ljubavac, vrsni poznavatelj natpisa i isprava, falsificirao dokument koji je navodno našao u ostacima crkve i samostana svete Marije. Upitno je zašto bi on to napravio, te Novak ističe kako Čikina isprava doista ne spominje stariju građevinu, no treba uzeti u obzir kako se njena isprava prekida na mjestu gdje je moglo biti spomena o tom prijašnjom samostanu.[[25]](#footnote-25) Pošto se gradnja samostana spominje u darovnici kralja Krešimira i ispravi zadarskog crkvenog sinoda 1095. sa riječi ''noviter'', sve ovisi o terminologiji. Riječ ''noviter'' može se prevesti sa nedavno, ali i isponova, pa je vjerojatno to spomenuto kao ponovna gradnja. Tokom 10. stoljeća postojao je lagani pad monaškog života, pa se vjeruje kako se mogao ugasiti život i u samostanu svete Marije. Biskup modruški Šimun Kožičić-Begna iznio je tezu kako je samostan svete Marije osnovan od strane svetog Krševana 906. godine. Samim time što ga je smjestio 150 godina prije Ljubavaca, potvrdio je kako Ljubavac nije krivotvorio navedenu ispravu.

Što se tiče prve predstojnice samostana, kronike nam nude slične podatke. Kronika ''Descrizione'', kronika koja predstavlja spisak svih starješina i kaluđerica, navodi kako je prva opatica bila Lampredija (920.), a navedene su još Agape (1053.), Cica (1065.) i Vekenega (1096.). Kronika ''Memorie'' navodi Čiku kao ''pia restauratrice'', poslije opatice Agape. Ove kronike su nam dokaz kako je samostan svete Marije postojao i prije Čike. Obje navedene kronike završavaju sa opaticom Lucijom Fanfogna (1795.). Ako Čiku prihvatimo kao obnoviteljicu samostana, mogli bi iznijeti nekoliko teza o njenom genealoškom podrijetlu. Sa svojim mužem Andrijom imala je dvoje djece: Domnanu i Većenegu. Nakon što su joj ubili muža, u savjetovanju sa gradskim vlastima i predstojnikom samostana svetoga Krševana. Samostan svetoga Krševana joj poklanja crkvicu svete Marije. Ivan Kukuljević se u svojem istraživanju također dotakao ove teme, te je napisao:

''...nema sumnje; da je Vekenega ili Većenega, što u tom grobu leži, potekla iz kraljevskog roda, po ženskoj krvi. Nu srodstvo ne bijaše na tako blizu (...). Njeki smatrahu njezinu mater Čiku za rođenu sestru kralja Kresimira Petra, s toga, što je ovoj kralj u svojih poveljah od g. 1066, imenova svojom sestrom. Nu druge suvremene povelje uče nas, da kralj KP nije mogao biti brat Čikin, već da je bio sam daleki rođak njezin, i to po zadarskom prioru i dalmatinsko prokonzulu Madiu ili Maju, (986), koj je bio bliži rođak kralja Kresimira drugoga i djeda KP, a bijaše zajedno i djed matere Čike.[[26]](#footnote-26)''

Čika je samostan ustrojila prema strogim pravilima. U njega su ulazile osobe koje su većinom bile iz plemenitih rodova i sa sobom su donosile miraz kojim su ih roditelji opskrbili za život. U koru za vrijeme mise su imale strogo odvojeno mjesto za sjedenje, te su bile u strogoj klauzuri. Čika je samostan opskrbila sa svjećnjacima, knjigama i ostalim potrepštinama, dok su za sve ostale stvari od iznimnog značaja bili ljudi koji su vršili darovanja. Prvo veće darovanje se dogodilo 1066., kada je kralj Petar Krešimir IV. samostanu darovao Točinje, današnje Bibinje, te oslobađa samostan podavanja državnim vlastima i crkvenjacima[[27]](#footnote-27). 1095./6. umire Čika, a naslijeđuje ju kćer Većenega, koja joj podiže kapitolij na mjesto sahrane u samostanu.

Po pisanju Ančića, Vekenega je bila rodom Madijevka, te u samostan ulazi nakon smrti muža Dobroslava. Vekenega živi u doba ugarskog preuzimanja hrvatskog podneblja, pa je tako bila prisutna na krunidbi Kolomana. Koloman svoju vlast među dalmatinske gradove uvodi mirnim putem. Ispred svakog važnijeg dalmatinskog grada sudjeluje u saboru gradskih veledostojanstvenika koji odlučuju o puštanju Kolomana u grad. 1105. godine Koloman stiže pred Zadar, gdje ga zastupa prepozit ostrogonske crkve Teobald.[[28]](#footnote-28) Nakon što se zakleo pred Zadrom kako će sačuvati slobodu Dalmacije i kako neće nametati biskupa i priora, nego će samo potvrđivati izbor, Koloman u protektorat uzima Većenegin samostan svete Marije.[[29]](#footnote-29) Novčanim darom Vekenega odmah pored crkve svete Marije diže ranoromanički zvonik. Zvonik je služio da uveliča strateški i politički Kolomanov uspjeh u ujedinjavanju teritorijalnih posjeda.[[30]](#footnote-30) U tom ranoromaničkom zvoniku su se čuvali kasnije novci s dokumentima privilegija prava i oporuka, dragocjeni umjetnički spomenici i novci.[[31]](#footnote-31)

Koliko je samostan svete Marije profitirao dobrim vodstvom, govori i kako je u bazilici svete Marije pokopano Kolomanovo tijelo.

Čika i Većenega nisu bile jedine nadstojnice samostana koje su bile uspješne u dobivanju okolne zemlje. 1277. godine na čelu samostana je opatica Nikoleta, koja počinje davati samostanske zemlje u zakup.[[32]](#footnote-32) Za njeno vrijeme zadarski skriptor i magistar Filip ostavlja samostanu sve potrebne stvari za jedan skriptorij. Važno je napomenuti kako je do tada Zadar imao samo dva skriptorija i to onaj u svetom Krševanu i u franjevačkom samostanu svetoga Frane. Veliki ugled samostana dokazuje i 1292. godina u kojoj je fratar odlikovao privilegiju indulgencije od 40 dana svima onima koji su hodočastili u svetu Mariju na njena tri velika praznika: Svijećnicu, Blagovijest i Veliku Gospu, te praznike svetaca Kvirina i Hermagore.

Od 1302. godine koludrice samostana zajedno sa klarisama svetoga Nikole vode brigu o siromašnima u bolnici, te davaju milostinju siromašnim obiteljima – sudjeluju u njihovu obrazovanju, te ih smještaju u djevojačke škole s pravom javnosti.[[33]](#footnote-33) 1396. godine samostanu su na čuvanje povjereni gradski privilegiji i ostala prava. Ključeve grada čuvala je opatica, uz prokuratore zadarske komune. 1489. godine opatiju svetog Krševana je zahvatio komendatarni režim, pa su sve krševanske dragocjenosti povjerenje na čuvanje samostanu svete Marije.

Samostan svete Marije je najbogatiji ženski samostan.. 1183. pod vlasništvo samostana dolaze pokretna i nepokretna dobra od vlastelina Prodana. Prodan im je ostavio vinograd, zemlju, novce, knjige, a i svoju ženu[[34]](#footnote-34). 1233. godine, Ivan daruje za ljubav i odanost zemlju samostanu. 1252. neka Gruba je ostavila svoj imetak sastavljen od vinograda, nekretnina i pokretne imovine i 79 libara, te zadužnice drugih ljudi koji su novac trebali vratiti samostan, a ne Grubi. Iste godine, samostan dobija dio posjeda u Ugljanu od Dumice, koja je bila sa Raba, no zbog čestih posjeta braći u Zadru, govorila je o glasovitosti svetomarijanskog samostana izvan Zadra. Već spomenuti magistar Filip je sve svoje posjede u Zadru i van Zadra, te novac za mise, tamjan i milostinje ostavio samostanu. Nove posjede, nekretnine i novac samostan zaprima i 1414., 1426., 1435., 1441., 1447., 1463., 1466., 1475., 1485. i 1486. godine. U to su spadali i posjedi u Bibinju, dva posjeda u Zadru, kapela na Ugljanu, kuće u Zadru, novac, crkveni namještaj, knjige... Pred kraj srednjeg vijeka, samostan je toliko obilovao posjedima, da su morali napisati pravila korištenja zemlje, te su imali stroga pravila u vezi iznajmljivanja nekih posjeda. Samostan je nakon stoljeća plodne djelatnosti srušen tokom Drugog svjetskog rada.

**3.3 Samostan svetoga Frane**

Zadarski samostan svetoga Frane osnovan je još za života svetoga Franje. Izgrađen je na temeljima hospicija svetona Antuna Opata. Po legendi, sveti Franjo je putovao 1212. prema Jeruzalemu, no oluja ga je prizemljila na ovo tlo, gdje se sklonio u navedeni hospicij.[[35]](#footnote-35) Sigurno je da su za vrijeme Franjina života u hrvatskim krajevima osnivani samostani Malobraće i to čak u Zadru. Odorik Badurina piše da su prvi franjevački samostani u Zadru izgrađeni već 1222. godine.[[36]](#footnote-36) Za ovu tezu u prilog idu i prvi arhivski dokumenti koji spominju postojanje samostana svetoga Frane čak 1228. godine. U tim ispravama se spominje obaveza splitskog nadbiskupa Guncela da će primiti pravorijek fra Gvarina i njegovu braću u sporu sa splitskim kaptolom. U periodu od 1227.-1232. godine povećava se broj franjevačkih provincija, a tada se oblikuje i franjevačka provincija koja središte mijenja između Zadra i Splita. Smatra se kako je samostan svetoga Frane naš najstariji samostan, odnosno ''protocoenobium''.[[37]](#footnote-37) Sama izgradnja počinje 1249. Tadašnji nadbiskup Periandro potiče gradnju, te pomaže franjevcima da skupe novčane priloge koji su im bili potrebni. Prvotni klaustar je izgorio 1476. godine, pa se drugi i veći gradi 1556. godine. Franjevci su u svom samostanu organizirali visoko učilište teologije i humanizma. Osim toga, samostan je poznat i po svojoj knjižnici.[[38]](#footnote-38)

Crkva je izgrađena u isto vrijeme kao i samostan, a posvećena je 1280. godine. Crkva svetoga Frane je najstarija dalmatinska gotička crkva. Upravo u toj crkvi sklopljen je Zadarski mir 1358. godine između Ludovika Anžuvinca i Mletačke republike, s kojim su se Mlečani odreknuli Dalmacije. Crkva i samostan su ostali zabilježeni u društvenim kronikama grada Zadra zbog propovijedi i ispovijedanja. Franjevci su aktivno pomagali obližnjim župama, pa je čak i zabilježeno da su plaćali radnicima koji su pomagali na obnovi crkve i samostana.

**3.4 Samostan svetoga Dominika, Reda propovjednika**

Ferrari Cupilli u radu *Biografske zabilješke o nekim istaknutim Dalmatincima* opisuje kako dominikanci u Zadar dolaze početkom 13. stoljeća, točnije 1228. godine na poziv Dominika Franca.[[39]](#footnote-39) 1248. od nadbiskupa Lovre dobivaju samostan sv. Platona na zahtjev mletačkog dužda i gradeškog patrijarha.[[40]](#footnote-40) 1267. započinje gradnja novog samostana uz pomoć milodara i oprosta Klemena IV. 1280. godine samostan je dovršen i posvećen svetome Dominiku uz prisutnost akvilejskog patrijarha Guida. Arhiđakon Ponte napisao je kako je ta građevina postala jedna od najljepših zdanja grada Zadra. Zajedno sa hramom izgrađena je i crkva svetoga Dominika. Po završetku samostana, dominikanci su odlučili obnoviti i proširiti stari samostan svetoga Platona. Renovacija samostana svetoga Platona završena je 1302. godine, te je postao centralni arhiv dominikanske provincije.[[41]](#footnote-41) 1380. godine papa Urban VI. odvojio je samostan od Ugarske dominikanske provincije i dodijelio ga Ilirskoj dominikanskoj provinciji, uz gradove poput Nina, Splita, Dubrovnika, Krka. Dominikanci se ipak ističu po svojem sveučilištu, za koje se vjeruje da je najstarije u Hrvatskoj, barem po pisanju Tome Vereša. Vereš svoju knjigu zasniva na istraživanju profesora Stjepana Krasića, koji je 1972. u svojoj doktorskoj disertaciji objavio kako je Zadar imao svoje provincijalno učilišteveć 1396. godine, u koje su dolazili učenici iz raznih dijelova provincije. Već je 1495. godine to učilište uzdignuto na rang općeg učilišta. U prilog temi utemeljenja generalnog studija, odnosno sveučilišta, piše i Tomislav Raukar u svojem radu *Društveni obzori srednjovjekovnog Zadra*.

Samo osnivanje provincijalnog učilišta navodno je naredio general dominikanskog reda Rajmund, a na stupanj općeg učilišta ga je uzdigao Joachim Turriani, također general dominikanskog reda. 1553. godine dolazi najveće priznanje, kada Opći zbor dominikanskog reda daje učilištu dozvolu podjele doktorata i magisterija iz teologije, te je tako ovo učilište pozicijski stalo u istu liniju kao i ona u Parizu, Padovi, Firenci, Barceloni... Profesor Krasić tako zaključuje kako je dominikansko filozofsko-teološko učilište najstarija visokoškolska ustanova u Hrvatskoj.

Zanimljiv je spis iz 1280. godine, koji spominje kako dominikanci dobivaju svoj samostan ne samo na nagovor mletačkog dužda i gradeškog patrijarha, nego i na uvid samih građana koji su uvidjeli kako dominikanci svojim propovijedanjem čine dobro, donose dobre riječi i djela.[[42]](#footnote-42)

**4. Ostali značajniji sakralni objekti u Zadru**

Uz navedene crkve svete Marije, svetog Krševana, svetoga Frane i svetoga Dominika, postoji još nekoliko crkvi koje su obilježile život grada Zadra. U te crkve spadaju katedrala svete Stošije, crkva svetoga Šime i crkva svetoga Donata.

**Katedrala svete Stošije (Anastazije)**. Prije nego što je kult svetoga Krševana došao na tlo Zadra, glavni kult i zaštitnik grada Zadra bila je sveta Stošija, odnosno Anastazija. Vežić piše kako je na mjestu katedrale postojala bazilika svetoga Petra Apostola u 4. stoljeću. U bazilici je djelovao prvi poimence poznati biskup zadarskog područja, Feliks[[43]](#footnote-43). Okolnosti preimenovanja u katedralu svete Stošije su zabilježene. Početkom 9. stoljeća, zadarski biskup Donat donosi relikvije svete Stošije (Anastazije) u Zadar, te ih pohranjuje u ovu baziliku.[[44]](#footnote-44)

1202. godine, tokom križarskog napada na Zadar, ova katedrala je teško stradala. Obnavljala se sve do 1285. godine, kada je zabilježeno da ju je nadbiskup Lovro posvetio. Pretpostavlja se da je upravo ovo križarsko razaranje Zadra i ruševno stanje katedrale je bio razlog zašto se crkva svetog Krševana uzdigla na viši status početkom 13. stoljeća.[[45]](#footnote-45) Ostojić ističe kako i okolnosti potpadanja Zadra pod Mlečane, u kojem se događa sukob između mletačkog nadbiskupa i samostana, koji je središte protumletačke struje, rade razliku u različitim tumačenjima ovakvih postupaka. Sama smjena svetaca se događa u procesu nastanka komuna, pri kojima su biskup i kler na čelu grada.

Katedrala svete Stošije je bila i ostala najveća crkva u Dalmaciji, a s obzirom da je sveta Anastazija bila zaštitnik grada Zadra, građani su rado dolazili moliti nad njenim kostima, što je također potpomognulo proglašenje ove početne bazilike u katedralu.

**Crkva svetoga Donata.** Prve podatke o ovoj crkvi nam donosi bizantski car-pisac Konstantin VII u svojem djelu De administrando imperio. On ju ne poznaje pod ovim imenom, već pod imenom crkva Svetog Trojstva. Kao graditelj se spominje Donat, pa krajem 15. stoljeća crkva preuzima njegovo ime na sebe. Uz to što je izgradio ovu crkvu, vjeruje se kako je 811. godine i pokopan na istom mjestu, no njegove kosti su prenesene u zadarsku katedralu svete Stošije.

**5. Zaključak**

U zaključku bih iskoristila knjigu *Religion and devotion in Europe c.1215 - c.1515.* za objašnjavanje odnosa društva prema crkvi. Za razumijevanje suradnje društva i crkve, te njihovoj ovisnosti jedno o drugome, bitno je definirati kako srednji vijek točno utječe na pojedince. Srednji vijek je razdoblje u kojemu se pojačava crkveni utjecaj na pojedince, te se pojavljuju mnoge bratovštine koje grade svoje samostane ili ih utemeljuju na zidinama starijih i/ili napuštenih gradskih zdanja. No, ono je također razdoblje u kojemu se budi ljudska svijest o smrt, o trajanju života, o smrtnosti i o brizi za dušu. Tipičan stanovnik koji popunjava prostor i vrijeme srednjega vijeka će biti zabrinut za svoju budućnost i kamo će njegova duša završiti nakon zemaljskog života. U tu prazninu ulazi zajednica koja propovijeda spasenje duše ako se čine dobra djela, jača obrazovnu snagu i pomaže vjernicima. Svojim proročanstvima Sudnjeg dana, Crkva priprema pojedince za smrt kroz razne humanitarne djelatnosti. Nerijetko se događa da pojedinci oporučno sve ostavljaju samostanima i crkvama u nadi da će ih to iskupiti za eventualne grijehe koji su nastupili tokom njihovog života. Crkva stavlja naglasak na čovjeka i njegov učinak na druge. Kršćanstvo postaje model ponašanja i življenja.

Tako i stvarnu vlast u političkom životu zapravo imaju biskupi, nadbiskupi i metropoli određenih područja. Tako je i sa Zadrom. S obzirom da Zadar u ranom srednjem vijeku bilježi znatnu udaljenost od svojeg zaleđa, većinu odluka donosi nadbiskup. To je i pokazano na primjeru pregovora sa Mletačkom Republikom, pa je kao posljedicu Zadar pretrpio i pljačku križara. Ono što se posebno izdvaja je postupno bogaćenje određenih samostana i crkvica. Ne zaboravimo kako je njihov život diktirao običan puk, koji ih je održavao na životu poklanjajući im apsolutno sve – od novaca, preko knjiga i pokućstva, pa sve do zemlje, koja je u to vrijeme mnogo vrijedila. Puk je mislio tim činovima iskupiti svoje grijehe i osigurati si raj. S obzirom da je u samostanima većina monarha bilo plemićkog roda, možemo uvidjeti da su se sve odluke i donosile u tim krugovima. Tako se crkva uzdigla na elitu, te dovela do pozicija dostojnih vladara. Sve češće narod je postao crkvenim podanicima. Pošto su najviše poslova oko obrade zemlje nudili samostani, pretpostavlja se da je tokom srednjeg vijeka barem pola stanovništva Zadra bilo zaposleno ili zaduženo na samostanskim posjedima. Osim poslova, samostani su davali određen broj redovnika i redovnica koji su se brinuli za one siromašnije (pogotovo samostan svete Marije), te im pomagali u svakodnevnom životu. Ekonomije samostana su bile upravo ono što je održavalo ritam grada, a pismohrane (odnosno – arhivi) su postali važna središta svih pravnih osoba.

Bez crkvene figure u Zadru, Zadar vjerojatno ne bi ovako dugo potrajao na hrvatskoj, a i svjetskoj sceni, tako da možemo podvući zaključak kako je prvo društvo uzdignulo crkvu, a onda crkva uzdignula i obogatila društvo.

**6. Bibliografija:**

1. Ančić, Mladen: *Kolomanov put, katalog izložbe*, Hrvatski povijesni muzej, Zagreb, 2002.
2. Bačić, Stanko: *Franjevci u zadarskoj nadbiskupiji i ninskoj biskupiji*, Općina Lisičić, Šibenik, 1995.
3. Čoralić, Lovorka: *Zemljišni posjedi dominikanskog samostana u Zadru u XVII. i XVIII. stoljeću*, Chroatica Christiana Periodica, vol.18, no.33, Zagreb, 1994.
4. Bianchi, Carlo Federico: *Kršćanski Zadar*, Matica hrvatska, Zagreb, 2011.
5. Goldstein, Ivo: *Bizantska vlast u Dalmaciji od 1165. do 1180. godine*, Radovi Zavoda za hrvatsku povijest, vol.30, no.1, Zagreb, 1998.
6. Gulin, Ante: *Srednjovjekovni katedralni Kaptol svete Stošije u Zadru*, HAZU, Zagreb, 2011.
7. Klaić, Nada: *Povijest Hrvata u ranom srednjem vijeku*, Školska knjiga, Zagreb, 1975.
8. Klaić, Nada; Petricioli Ivo: *Zadar u srednjem vijeku do 1409.*, Zadar, 1976.
9. Ladić, Zoran: *Prilog proučavanju hodočašćenja iz Zadra u drugoj polovici 14. stoljeća*, Croatica Christiana Periodica, vol.17, no.32, Zagreb, 1993.
10. Majnarić, Ivan: *Razmišljanja o historiografskom pristupu problemu uzdizanja Zadra u status nadbiskupije i metropolije 1154. godine*, Croatica Christiana Periodica, vol.31, no.60, Zagreb, 2007.
11. Novak, Grga; Maštrović, Vjekoslav: *Kulturna baština samostana sv. Marije u Zadru*, Institut JAZU u Zadru, Zadar, 1968.
12. Novak, Viktor: *Zadarski kartular samostana sv. Marije*, JAZU, Zagreb, 1959.
13. Ostojić, Ivan: *Benediktinci u Hrvatskoj*, Split, 1963.
14. Peričić, Eduard: *Samostan sv. Marije u Zadru od njegova osnutka do danas*, JAZU, Zadar, 1968.
15. Raukar, Tomislav: *Društveni obzori srednjovjekovnog Zadra (U povodu 500. obljetnice zadarskoga visoka školstva)*, Croatica Christiana Periodica, vol.19, no.35, Zagreb, 1995.
16. Raukar, Tomislav: *Zadarski dominikanski samostan u djelu Valerija Ponte*, Croatica Christiana Periodica, vol.19, no.36, Zagreb, 1995.
17. *Samostan sv. Frane u Zadru: zbornik radova posvećen 700. obljetnici posvete crkve sv. Frane u Zadru*, Samostan sv. Frane, Zadar, 1980.(?)
18. *Sedamnaest stoljeća zadarske crkve: zbornik radova Znanstvenog skupa o 1700. obljetnici mučeništva sv. Stošije (Anastazije)*, Zadarska nadbiskupija, Zadar, 2009.
19. Vežić, Pavuša: *Starokršćanska arhitektura u Zadru i na zadarskom području*, Restauratorski zavod Hrvatske, Zagreb, 1987.
20. Vežić, Pavuša: *Sveti Donat*, Arheološki muzej, Zadar, 2002.
21. Vežić, Pavuša: *Zadar na pragu kršćanstva*, Arheološki muzej, Zadar, 2002.
22. Vereš, Tomo: *Dominikansko opće učilište u Zadru (1396-1807)*, Nakladni zavod Globus, Zagreb, 1996.
23. *1000 godina Samostana sv. Krševana u Zadru*: *Prilozi sa znanstvenog skupa održanog 11. i 12. prosinca 1986. u Zadru*, Narodni list, Zadar, 1990.

1. Andrić, Stanko: *Južna Panonija u doba velike seobe naroda*, Scrinia Slavonica 2, 117-167, 2002. [↑](#footnote-ref-1)
2. Škegro, Ante; Dodig, Radoslav: *Akti crkvenih sabora održanih 530. i 533. u Saloni*, Povijesni prilozi 35., 9.-23., 2008. [↑](#footnote-ref-2)
3. Raukar, Tomislav: *Društveni obzori srednjovjekovnog Zadra (U povodu 500. obljetnice zadarskoga visoka školstva)*, Croatica Christiana Periodica, vol.19, no.35, Zagreb, 1995. [↑](#footnote-ref-3)
4. Budak, Neven; Raukar, Tomislav: Hrvatska povijest srednjeg vijeka, Školska knjiga, Zagreb, 2006. [↑](#footnote-ref-4)
5. Majnarić, Ivan: *Razmišljanja o historiografskom pristupu problemu uzdizanja Zadra u status nadbiskupije i metropolije 1154. godine*, Croatica Christiana Periodica, vol.31, no.60, Zagreb, 2007. [↑](#footnote-ref-5)
6. Smičiklas, Tadija: *Codex diplomaticus regni Croatiae, Dalmatiae et Slavoniae*, sv. 11, dok. 73, 1902. [↑](#footnote-ref-6)
7. Majnarić, Ivan: *Razmišljanja o historiografskom pristupu problemu uzdizanja Zadra u status nadbiskupije i metropolije 1154. godine*, Croatica Christiana Periodica, vol.31, no.60, Zagreb, 2007. [↑](#footnote-ref-7)
8. Steindorff, Ludwig: *Die dalmatinische Städte im 12. Jahrhundert*, Köln-Wien, 1984. [↑](#footnote-ref-8)
9. Margetić, Lujo: *Vijesti Andrije Dandola o Dalmaciji u XII. stoljeću i njegovi izvori*, Historijski zbornik, 35, 1982. [↑](#footnote-ref-9)
10. Klaić, Nada; Petricioli Ivo: *Zadar u srednjem vijeku do 1409*., Zadar, 1976. [↑](#footnote-ref-10)
11. Bianchi, Carlo Federico: *Kršćanski Zadar*, Matica hrvatska, Zagreb, 2011. [↑](#footnote-ref-11)
12. Bianchi, Carlo Federico: *Kršćanski Zadar*, Matica hrvatska, Zagreb, 2011. [↑](#footnote-ref-12)
13. Stjepan Antoljak smatra kako je ova oporuka napisana 908. ili 909. godine, no datiraju se iz 918. godine. [↑](#footnote-ref-13)
14. *1000 godina Samostana sv. Krševana u Zadru: Prilozi sa znanstvenog skupa održanog 11. i 12. prosinca 1986. u Zadru*, Narodni list, Zadar, 1990. [↑](#footnote-ref-14)
15. Mustać, I., *Isprava iz 986. godine*. U: *1000 godina samostana svetog Krševana u Zadru*, Zadar, 1986. [↑](#footnote-ref-15)
16. op.a. stari samostan [↑](#footnote-ref-16)
17. Ostojić, Ivan: *Benediktinci u Hrvatskoj*, Split, 1963. [↑](#footnote-ref-17)
18. Rački, Franjo, n.dj., 20, 25, 43, 47. [↑](#footnote-ref-18)
19. Ostojić, Ivan: *Benediktinci u Hrvatskoj*, Split, 1963. [↑](#footnote-ref-19)
20. Ančić, Mladen: *Kolomanov put, katalog izložbe*, Hrvatski povijesni muzej, Zagreb, 2002. [↑](#footnote-ref-20)
21. Farlati, Daniele: *Illyricum sacrum*, V, 19. [↑](#footnote-ref-21)
22. Ančić, Mladen: *Kolomanov put, katalog izložbe*, Hrvatski povijesni muzej, Zagreb, 2002. [↑](#footnote-ref-22)
23. Bianchi, Carlo Federico: *Kršćanski Zadar*, Matica hrvatska, Zagreb, 2011. [↑](#footnote-ref-23)
24. Farlati, V, 49-50. [↑](#footnote-ref-24)
25. Novak, Viktor: *Zadarski kartular samostana sv. Marije*, JAZU, Zagreb, 1959. [↑](#footnote-ref-25)
26. I. Kukuljević, Grobni spomenik Vekenege Od roda hrv. kraljevah, ''Arhiv'', V, 1859., 132. [↑](#footnote-ref-26)
27. Novak, Viktor: *Zadarski kartular samostana sv. Marije*, JAZU, Zagreb, 1959. [↑](#footnote-ref-27)
28. Ančić, Mladen: *Kolomanov put, katalog izložbe*, Hrvatski povijesni muzej, Zagreb, 2002. [↑](#footnote-ref-28)
29. Ančić, Mladen: *Kolomanov put, katalog izložbe*, Hrvatski povijesni muzej, Zagreb, 2002. [↑](#footnote-ref-29)
30. Klaić, Nada; Petricioli Ivo: *Zadar u srednjem vijeku do 1409.*, Zadar, 1976. [↑](#footnote-ref-30)
31. Ostojić, Ivan: *Benediktinci u Hrvatskoj*, Split, 1963. [↑](#footnote-ref-31)
32. Novak, Viktor: *Zadarski kartular samostana sv. Marije*, JAZU, Zagreb, 1959. [↑](#footnote-ref-32)
33. Bianchi, Carlo Federico: *Kršćanski Zadar*, Matica hrvatska, Zagreb, 2011. [↑](#footnote-ref-33)
34. [↑](#footnote-ref-34)
35. *Samostan sv. Frane u Zadru: zbornik radova posvećen 700. obljetnici posvete crkve sv. Frane u Zadru*, Samostan sv. Frane, Zadar, 1980.(?) [↑](#footnote-ref-35)
36. *Vjesnik Franjevačke provincije sv. Jeronima*, 2, br.1, 9, 1953. [↑](#footnote-ref-36)
37. Raukar, Tomislav: *Zadarski dominikanski samostan u djelu Valerija Ponte*, Croatica Christiana Periodica, vol.19, no.36, Zagreb, 1995. [↑](#footnote-ref-37)
38. Bianchi, Carlo Federico: *Kršćanski Zadar*, Matica hrvatska, Zagreb, 2011. [↑](#footnote-ref-38)
39. Raukar, Tomislav: *Zadarski dominikanski samostan u djelu Valerija Ponte*, Croatica Christiana Periodica, vol.19, no.36, Zagreb, 1995. [↑](#footnote-ref-39)
40. Raukar, Tomislav: *Zadarski dominikanski samostan u djelu Valerija Ponte*, Croatica Christiana Periodica, vol.19, no.36, Zagreb, 1995. [↑](#footnote-ref-40)
41. Vereš, Tomo: *Dominikansko opće učilište u Zadru (1396-1807)*, Nakladni zavod Globus, Zagreb, 1996. [↑](#footnote-ref-41)
42. Vereš, Tomo: *Dominikansko opće učilište u Zadru (1396-1807)*, Nakladni zavod Globus, Zagreb, 1996. [↑](#footnote-ref-42)
43. Vežić, Pavuša: *Zadar na pragu kršćanstva*, Zadar, 2005. [↑](#footnote-ref-43)
44. Vežić, Pavuša: *Starokršćanska arhitektura u Zadru i na zadarskom području*, Restauratorski zavod Hrvatske, Zagreb, 1987. [↑](#footnote-ref-44)
45. Ostojić, Ivan: *Benediktinci u Hrvatskoj*, Split, 1963. [↑](#footnote-ref-45)